Кин бугониги дунги МахIмудги данделъана. МахIмудил рукIана гIемерал гьалбал, гьесда лъаларев чи сверухъ росабалъ къанагIатги вукIинчIо. Живго гьев хвел ккаралъуве зигараялъе, бертин бугелъуве, ихтилаталъе ине кIвахIалав вукIинчIо, амма хурул хIалтIаби гьаризе гьесие бокьичIо. Инсул зигара чIалгIарав МахIмуд Шуравеги ун, кагъатги босун вачIана, росдал дибирлъунги тун. Дибирлъи гьес гъираялда гьабулеб букIанин абураб жо гьереси ккола. Гьесие цIакъ захIматго букIунаан рогьалилъ вахъине, хасго сордо къокъаб мехалъ, щайгурелъул гьев сордо нахълъизегIан цIалдолевниги хъвадарулевниги хутIулаан. Доб мехалъ гьей Бекьилъа Муъминатихъ МахIмудил рокьи ккун бугинги дида рагIун букIинчIо. Дица гьесда аскIоб бараб лъагIел гIанасеб заманаялъ дида МахIмуд вичIчIизе кIвечIо. Дибирлъун тун, лъагIел сверилалде жамагIаталъул чагIи рачIана МахIмудихъе дуца гьабулеб дибирлъиялда жамагIат рази гьечIилан. Хвел ккараб мехалъ хIужжаби ругин мун росулъ ватичIев, дибирилан вугев чи мун гьоркьор течIого бертабалъеги унев вугин, Унсоколо дуца кваригIел гьечIел кучIдул ахIун рагIулин, хIатта гьекъонгицин вукIун вугилан. Гьебго жо рагIидал эмен цIакъго-цIакъ семана, дидехунги цалхана, гьесда хадуб хал кколарогойилан. Гьелдаса хадуб МахIмуд цо чанго къоялъ росулъаса тIагIана. Гьесул лъикIал гьудулзаби рукIана ГIабдулгIазиз ва ХIасанханил Ражаб. Цо нухалъ нижехъе вачIарав ГIабдулгIазизида дица рихьизаруна МахIмудица хъван рарал кагътал, гьел хириял дугIаби ратилин ккун. ГIабдулгIазизица дие цо-цоял цIалана, гьел рукIана рокьул кучIдул. МахIмудица кечI гьабулеблъи киназдаго лъалаан, амма гьединал гьайбатал рокьул кучIдул гьес жинцаго гьаруралин абизе кIолеб букIинчIо. Гьел кучIдузулъ букIана гьал нилъер беразда бихьулеб гуреб цогидаб хIикматаб дунял. ЦIалдолеб жо бугониги, хъвалеб жо бугониги, гьес гьабулаан кIудияб гъира-шавкъалда. КватIичIого цIияв дибирги тана росулъ. Дибирлъи тун хадуб, дир эбелалъул зигарди цIикIкIана, МахIмуд магIишат гьабулев чи гурин, хъизан – къаялъул гьесие ургъел гьечIин, къватIисан цо-цо рекъечIел рокьул харбалги рагIулел ругин – дица яс рокъое ячуней йигилан. МахIмудил эбелалъе гьеб хабар рагIизецин бокьулеб букIинчIо. Квеш-лъикI ниж ратIалъана, лъагIел гIанисеб